VEGA præsenterer
**Mudhoney - Grungekongerne antænder VEGA**
*Med deres støjende elguitarer, tunge baslinjer og hurtig-tromlende trommer er Mudhoney klar til at nedlægge Lille VEGA den 29. september*

Mudhoney var med til at kickstarte en epokegørende tid for rockmusikken, der senere fik genrebetegnelsen grunge. Da bandet gæstede Loppen tilbage i 2018 fik de sveden til at dryppe fra loftet med deres vanvittige nærvær og intensitet. Gaffa kvitterede med seks stjerner og skrev:

“Trommesoloer fløj os om ørerne, støjende guitar og Marks Arms skrigende vokal beviste, at Mudhoney er helt ligesom de var, dengang for mange år siden – de er bare bedre i dag.”

Med deres beskidte landing af psykedeliske 60’er toner og syrerock har kvartetten i årtier antændt spillesteder overalt i verden med et skud rå energi og en fontæne af skærende guitarriffs. Grungeguden Kurt Cobain rangerede dem tilbage i start 90’erne blandt toppen af grungerockens inspirationskilder.

Bandet udgav i 2018 deres ellevte studiealbum, *Digital Garbage*, der modtog flotte anmeldelser fra både Rolling Stone og Pitchfork som skrev: “The Seattle scuzz-punk pioneers deliver a grave diagnosis of a festering societal condition.”

Det amerikanske Mudhoney startede deres rockeksperimenter tilbage i 1988 og udgav deres selvbetitlede debutalbum året efter. I årtier har det legendariske band udforsket deres hårdtslående grungeinficerede rockunivers.

**Fakta om koncerten**
Mudhoney (US)
Torsdag den 29. september, 2022 kl. 21.00
Lille VEGA, Enghavevej 40, 1674 København V
Billetpris 265kr + gebyr
Billetsalget er startet via [vega.dk](http://vega.dk/) og Ticketmaster